
תיקון הוראות החוזר המאוחד - שער 6 חלק 3 פרק 2 - השתתפות עצמית בביטוח ניתוחים 

בתוקף סמכותי לפי סעיף 40(ו) לחוק הפיקוח על שירותים פיננסיים (ביטוח), התשמ"א-1981, להלן הוראותיי:
1. כללי
תקנות הפיקוח על שירותים פיננסיים (ביטוח) (תנאים בחוזה ביטוח לניתוחים וטיפולים מחליפי ניתוח בישראל), התשע"ה-2015 (להלן - התקנות), קובעות תנאים אחידים לפוליסות הביטוח הפרטיות המציעות כיסוי לניתוחים, טיפולים מחליפי ניתוח והתייעצויות בישראל (להלן - ביטוח ניתוחים). סעיף 4 לתקנות מתייחס לאפשרות המפקח להוסיף לביטוח ניתוחים תנאי בדבר השתתפות עצמית.
מטרת החוזר היא לאפשר לחברות הביטוח להציע למבוטחים כיסוי לניתוחים הכולל השתתפות עצמית. הוספת השתתפות עצמית תוכל להיות על בסיס פוליסה "מהשקל הראשון" או על בסיס פוליסה "משלימה לשב"ן", ותאפשר למבוטחים, שיהיו מעוניינים בכך, לרכוש כיסוי ביטוחי מצומצם יותר ולהוזיל את הפרמיה החודשית. 

2. הוראות
בשער 6 בחוזר המאוחד - בחלק 3 הוראות לתכניות ופוליסות ביטוח בריאות 
בסעיף 2.1.3 אחרי סימן א' יבוא -

"סימן ב' - השתתפות עצמית בביטוח ניתוחים
1. חברת ביטוח המשווקת תכנית לביטוח ניתוחים רשאית להציע למבוטח ביטוח כאמור הכולל דמי השתתפות עצמית בסך של 3,000 ₪ שישולמו על ידי המבוטח בגין ביצוע ניתוח (להלן - ביטוח ניתוחים עם השתתפות עצמית). 
2. ביטוח ניתוחים עם השתתפות עצמית יכלול תנאי לפיו, במקרה שבו עלות הניתוח נמוכה מ-3,000 ₪, על פי ההסדר שבין חברת הביטוח עם נותן השירות, תאפשר חברת הביטוח למבוטח לעבור את הניתוח בתנאים שנקבעו לחברת הביטוח עם נותן השירות שבהסדר.
3. חברת ביטוח המשווקת ביטוח ניתוחים עם השתתפות עצמית, תציע למבוטח לקראת כריתת חוזה הביטוח את החלופות להצטרף לביטוח עם או בלי השתתפות עצמית ותציג למבוטח את ההבדלים במחיר ובכיסוי הביטוחי. הצעה כאמור תהיה הן לגבי פוליסה "מהשקל הראשון" והן לגבי פוליסה "משלימה לשב"ן".
4. חברת ביטוח המשווקת ביטוח ניתוחים עם השתתפות עצמית תכלול גילוי לגבי גובה ההשתתפות העצמית בטופס ההצעה, בטופס הגילוי הנאות ולצד שם תכנית הביטוח. 
5. חברת ביטוח תאפשר בכל עת למבוטח בביטוח ניתוחים לעבור לביטוח ניתוחים עם השתתפות עצמית ללא בחינה מחודשת של מצב רפואי קודם וללא תקופת אכשרה נוספת.

3. תחולה 
הוראות חוזר זה יחולו על פוליסות לביטוח ניתוחים שיימכרו או יחודשו לאחר יום התחילה. 
4. תחילה
תחילתו של חוזר זה ביום פרסומו (בחוזר זה - יום התחילה).

דברי הסבר
ביטוחי ניתוחים מאפשרים למבוטח להתייעץ עם רופא מומחה באשר לצורך בניתוח ולבצע ניתוח או טיפול מחליף ניתוח אצל רופא מומחה, על פי בחירתו. ביטוחי הניתוחים כיום מכסים גם ניתוחים נפוצים וזולים וגם ניתוחים מורכבים ויקרים, כאשר חלק משמעותי מהפרמיה אותה משלם המבוטח הינו עבור מקרים שאינם בהכרח בעלי השלכות כלכליות משמעותיות עבורו. 
סעיף א' - על מנת לאפשר למבוטח לרכוש ביטוח שיעניק לו כיסוי לניתוחים יקרים אותם יתקשה לממן מכיסו, לצד תשלום של פרמיה חודשית מופחתת, מוצע לאפשר לחברות הביטוח להציע למבוטחים ביטוח ניתוחים עם השתתפות עצמית של 3000 ₪ במקרה של ניתוח.
סעיף ב' - במקרים רבים, עלות הניתוח לחברת הביטוח אצל נותן שירות שבהסדר עמה, נמוכה משמעותית מהעלות למטופל המבקש לעבור את הניתוח באופן פרטי ולשלם עליו מכיסו. לכן מוצע לקבוע כי במקרה שבו עלות הניתוח נמוכה מ-3,000 ₪, על פי ההסדר שבין חברת הביטוח עם נותן השירות, תאפשר חברת הביטוח למבוטח, לעבור את הניתוח בתנאים שנקבעו למבטח עם נותן השירות שבהסדר ובכך הוא ייהנה מכח המיקוח של חברת הביטוח וישלם מחיר מופחת עבור הניתוח. 
סעיף ג' - על מנת לאפשר למבוטח לבחור באופן מושכל, מוצע לקבוע כי חברת הביטוח תציע למבוטח את כל ביטוחי הניתוחים  הקיימים - ביטוח "משלים שב"ן" עם ובלי השתתפות עצמית וכן ביטוח "מהשקל הראשון" עם ובלי השתתפות עצמית. 
סעיף ד' - על מנת ליידע את המבוטח הרוכש פוליסה עם השתתפות עצמית על תנאי מהותי זה, מוצע לחייב את חברת הביטוח לכלול התייחסות להשתתפות העצמית בטופס הגילוי הנאות ולצד שם התכנית.
סעיף ה' - על מנת לאפשר למבוטח להתאים את הביטוח לצרכיו, מוצע לאפשר למבוטח לעבור מביטוח בלי השתתפות עצמית לביטוח עם השתתפות עצמית ללא בחינה מחודשת של מצבו הרפואי. 

